A Bizottság 653/2001/EK rendelete
(2001. március 30.)
a font sterling 2000. december 31-én és 2001. január 1-jén alkalmazandó átváltási árfolyamából következő kompenzációs támogatás maximális összegének rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendeletre [1] és különösen annak 5. cikkére,
mivel:
(1) A 2799/98/EK rendelet 5. cikkének (1) bekezdése kimondja, hogy kompenzációs kifizetések olyan esetekben alkalmazhatók, amikor a meghatározó ügyleti tény időpontjában alkalmazandó valutaárfolyam az előzőleg alkalmazott árfolyam alatt van. Ez a rendelkezés azonban nem alkalmazható olyan összegekre, amelyekre közvetlenül az új árfolyam hatálybalépését megelőző 24 hónap alatt az új árfolyamnál alacsonyabb árfolyam volt érvényben.
(2) A font sterlingre a 2000. december 31-i és 2001. január 1-jei meghatározó ügyleti tény időpontjában alkalmazandó valutaárfolyam az előzőleg alkalmazott árfolyamnál alacsonyabb volt.
(3) A kompenzációs támogatás a 2799/98/EK rendeletben, valamint a legutóbb a 2452/2000/EK rendelettel [2] módosított, az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendeletben [3] megállapított feltételek alapján fizetendő.
(4) A kompenzációs támogatás összegei a 2799/98/EK rendelet 5. és 9. cikkével, valamint a 2808/98/EK rendelet 10. cikkével összhangban kerülnek megállapításra.
(5) Az e rendeletben meghatározott intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A meghatározó ügyleti tény időpontjában, 2000. december 31-én és 2001. január 1-jén feljegyzett csökkenés eredményeként az Egyesült Királyság által kifizethető kompenzációs támogatás első részfolyósítása maximális összegeinek felsorolását a font sterling átváltási árfolyamában a korábban alkalmazott árfolyamhoz viszonyítva a rendelet melléklete tartalmazza.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. március 30-án.